Source: https://podpora.financnasprava.sk/938497-Kto-nie-je-povinn%C3%BD-poda%C5%A5-da%C5%88ov%C3%A9-priznanie
Timestamp: 2019-11-15 18:08:52+00:00
Document Index: 13786576

Matched Legal Cases: ['§ 41', '§ 43', '§ 43', '§ 13', '§ 43', '§ 13', '§ 43', '§ 50', '§ 50', '§ 12', '§ 13', '§ 43', '§ 12', '§ 13', '§ 41', '§ 43', '§ 13', '§ 43', '§ 13', '§ 43', '§ 13', '§ 41', '§ 41', '§ 43']

Kto nie je povinný podať daňové priznanie
Úvod > Daň z príjmov > Daň z príjmov právnickej osoby > Daňové priznanie > Kto nie je povinný podať daňové priznanie
Podľa § 41 ods.1 zákona o dani z príjmov daňové priznanie nemusia podať
daňovníci nezaložení alebo nezriadení na podnikanie, Národná banka Slovenska a Fond národného majetku Slovenskej republiky, ak majú iba príjmy, ktoré nie sú predmetom dane a príjmy, z ktorých sa daň vyberá zrážkou podľa § 43 zákona,
občianske združenia v tom prípade, ak majú iba príjmy, ktoré nie sú predmetom dane, príjmy, z ktorých sa daň vyberá zrážkou podľa § 43 zákona a príjmy oslobodené od dane podľa § 13 ods.2 písm.b) zákona,
rozpočtové organizácie a príspevkové organizácie, ak majú okrem príjmov, z ktorých sa daň vyberá zrážkou podľa § 43 zákona, len príjmy oslobodené od dane,
registrované cirkevné a náboženské spoločnosti, ak majú príjmy len podľa § 13 ods.2 písm.a) zákona a príjmy, z ktorých sa daň vyberá podľa § 43 zákona.
Otázka č.1 – Podanie daňového priznania občianskym združením
Občianske združenie má v roku 2019 príjem z podielu zaplatenej dane podľa § 50 zákona o dani z príjmov, príjmy z členských príspevkov a úroky z bežného účtu v peňažnom ústave.
Občianske združenie nemá povinnosť podať daňové priznanie, pretože
- príjem podľa § 50 zákona o dani z príjmov nie je predmetom ( § 12 ods.7 písm.a) zákona),
- príjem z členských príspevkov je oslobodený od dane (§ 13 ods.2 písm.b) zákona),
- príjem z prijatých úrokov sa zdanil zrážkovou daňou, ktorú vybrala banka podľa § 43 zákona o dani z príjmov.
Otázka č.2 – Podanie daňového priznania obcou
Obci boli v rámci hlavnej činnosti v roku 2019 poskytnuté dotácie zo ŠR a medzinárodné granty so zameraním na podporu rozvoja vidieka a agroturistiku. Je obec povinná podať daňové priznanie?
Finančné prostriedky poskytnuté obci na jej základnú činnosť z príslušnej kapitoly ŠR alebo medzinárodného grantu sú predmetom dane podľa § 12 ods. 2 zákona o dani z príjmov, pričom v súlade s § 13 ods. 1 písm. a) zákona o dani z príjmov sú tieto príjmy oslobodené od dane, nakoľko ide o príjmy plynúce z činnosti, ktorá je jej základnou činnosťou vymedzenou osobitným predpisom (zákon č. 369/1990 Zb. o obecnom zriadení v znení neskorších predpisov).
Keďže obec patrí medzi daňovníkov, ktorí nie sú založení alebo zriadení na podnikanie, podľa § 41 ods.1 zákona o dani z príjmov nemusí podať daňové priznanie, ak má iba príjmy, ktoré nie sú predmetom dane, a príjmy, z ktorých sa daň vyberá zrážkou podľa § 43. V danom prípade je obec povinná podať daňové priznanie, pretože má príjmy, ktoré sú predmetom dane, aj keď sú od dane oslobodené. Oslobodenie príjmov, ktoré jej plynú z činnosti, ktorá je jej základnou činnosťou, uplatní v daňovom priznaní.
Otázka č.3 – Podanie daňového priznania spoločenstvom vlastníkov bytov a nebytových priestorov
Spoločenstvo vlastníkov bytov a nebytových priestorov má v roku 2019 iba príjmy z úhrad za výkon správy bytov, ktoré sú oslobodené od dane. Je spoločenstvo povinné podať daňové priznanie?
Spoločenstvo je povinné podať daňové priznanie, pretože ide o príjmy z činnosti spoločenstva, ktoré sú predmetom dane. Keďže úhrady za výkon správy bytov sú od dane oslobodené podľa § 13 ods.2 písm. d) zákona o dani z príjmov, spoločenstvo uplatní toto oslobodenie v podanom daňovom priznaní.
Ak spoločenstvo má aj príjem za prenájom nebytových priestorov, spoločných častí domu a spoločných zariadení domu vlastníkov bytov a nebytových priestorov, ktorý je príjmom fondu prevádzky, údržby a opráv, tento sa podľa § 43 ods.3 písm. g) zákona o dani z príjmov zdaňuje zrážkou a v daňovom priznaní spoločenstva sa neuvádza. Spoločenstvo je v tomto prípade platiteľom dane, ktoré je z uvedených príjmov povinné odviesť daň správcovi dane najneskôr do konca kalendárneho mesiaca nasledujúceho po uplynutí kalendárneho roka, v ktorom boli tieto príjmy poukázané alebo pripísané v prospech účtu fondu prevádzky, údržby a opráv.
Otázka č.4 - Podanie daňového priznania štátom registrovanou cirkvou
Farský úrad s právnou subjektivitou (štátom registrovaná cirkev) má v roku 2019 príjmy z kostolných zbierok (dobrovoľné zbierky pri bohoslužbách), príjmy za cirkevné úkony (sobáše pohreby, krsty), príjmy z príspevkov členov cirkvi a príjmy z úrokov na bežnom účte v banke. Má farský úrad povinnosť podať daňové priznanie?
Príjmy z kostolných zbierok, cirkevných úkonov a príspevky od členov cirkvi sú u registrovaných cirkví a náboženských spoločenstiev od dane oslobodené podľa § 13 ods.2 písm. a) zákona o dani z príjmov. Výnos na bežnom účte je zdanený daňou vyberanou zrážkou platiteľom dane ( bankou) a jej vybraním je podľa § 43 ods. 6 zákona o dani z príjmov daňová povinnosť splnená. Keďže farský úrad za rok 2019 dosiahol len príjmy, ktoré sú oslobodené od dane podľa § 13 ods.2 písm. a) zákona o dani z príjmov a príjmy, z ktorých sa daň bola vybraná zrážkou a tým aj vysporiadaná, v súlade s § 41 ods.1 zákona o dani z príjmov nie je povinný podať daňové priznanie.
Otázka č. 5 – Podanie daňového priznania príspevkovou organizáciou
Príspevková organizácia mala v roku 2019 príjem z prenájmu časti budovy, v ktorej nájomca zriadil bufet, a príjem z úrokov na bežnom účte v banke. Je príspevková organizácia povinná podať daňové priznanie?
Podľa § 41 ods.1 zákona o dani z príjmov príspevkové organizácie nemusia podať priznanie, ak majú okrem príjmov, z ktorých sa daň vyberá zrážkou podľa § 43, len príjmy oslobodené od dane. Pretože príjem z prenájmu je u príspevkovej organizácie zdaniteľným príjmom (je predmetom dane a nie je od dane oslobodený) , je v tomto prípade povinnosť podať daňové priznanie.
»Povinnosť podať daňové priznanie
»Lehota na podávanie daňových priznaní
»Predĺženie lehoty na podanie DP
»Podanie daňového priznania pri zrušení daňovníka bez likvidácie